Grafički procesor
Grafički procesor, GPU, grafička procesna jedinica ili grafički čip (engleski: graphics processing unit) jest specijalizirano elektroničko kolo dizajnirano za efikasno stvaranje slika u video bufferu (memorijsko spremište koji sadrži bitmapirane kadrove) koje su namijenjene za prikazivanje na nekom izlaznom uređaju. Grafički procesori se koriste u ugrađenim sistemima, mobilnim telefonima, ličnim računarima, radnim stanicama i igraćim konzolama. Moderni grafički procesori su vrlo efikasni u baratanju sa računarskom grafikom i obradom slika. Visoko paralelna struktura grafičkog čipa čini ih efikasnijim od centralnih procesorskih jedinica opće namjene (CPU) za algoritme koji paralelno obrađuju velike blokove podataka. U ličnom računaru, GPU može biti prisutan na grafičkoj kartici ili ugrađen na matičnu ploču, dok je kod većine savremenih CPU-ova, grafički čip ugrađen u njegovu poluprovodničku matricu. Izraz "GPU" prvi put je koristio Sony za svoj PlayStation iz 1994. godine, a popularizovan je 1999. kada je Nvidia predstavila GeForce 256 kao "prvi GPU na svijetu". Predstavljen je kao "procesor na jednom čipu sa integrisanim pogonom za transformaciju, sječenje, osvjetljenje (T&L) i renderiranje".